Արթուր Հայրապետյանն իր խոսքում նկատում է՝ այս ընթացքում 2 դատարան են փոխել․ սկզբում Կենտրոն եւ Նորք-Մարաշ դատարանն էր, հետո Վահրամ Սահակյանի փաստաբան Հարություն Հարությունյանի պահանջով փոխեցին Աջափնյակ վարչական շրջանի դատարան, այն պատճառաբանությամբ, որ այնտեղ է բնակվում Վահրամ Սահակյանը, եւ նրան հարմար է այդ տարածքի դատարանը։ Բայց Վահրամ Սահակյանն այս 2․5 տարիների ընթացքում չի ներկայացել ո՛չ առաջին դատարանում, ո՛չ էլ 2-րդում, ավելին՝ վերջին նիստերին անգամ Սահակյանի փաստաբանը չի մասնակցել։ «Դրանից հետո մենք հասկացանք, որ դա ընդամենը ինքնանպատակ մի քայլ էր՝ դատական այս պրոցեսն արհեստականորեն ձգձգելու համար, որ ես հոգնեմ, ինչ-որ մի ձեւ զիջեմ եւ ասեմ՝ վերջացրեք։ Բայց ես նման բան չարեցի։ Ավելին՝ Վահրամի փաստաբանն իմ փաստաբանի միջոցով ինձ առաջարկեց 500 դոլար, որպեսզի ես հետ վերցնեմ իմ բողոքը։ Իհարկե, դա բացառվում էր, եւ իմ փաստաբանի միջոցով ես հայտնեցի, որ նման բան հնարավոր չէ։ Դրանից հետո Սահակյանի փաստաբանն այլեւս չեկավ Աջափնյակ վարչական դատարան՝ մասնակցելու նիստերին, բայց առանց նրանց դատավորը մոտ 8 դատական նիստ անցկացրեց»,- ասում է Հայրապետյանն ու նշում, որ ոչ միայն դատարանի վճիռը չեն ստացել, այլեւ «Դատալեքսում» տեսան, որ նոր նիստ է նշանակված՝ մայիսի 24-ին։ «Հետո դատարանից ասացին, որ մայիսին նշանակված նիստը շփոթմունք է, վճիռը ապրիլի 5-ին կայացվել է, բայց մենք մինչ օրս վճռից տեղյակ չենք։ Իմ փաստաբանը բազմիցս դիմել է դատավորի օգնականին, իսկ նա արդեն մի շաբաթ շարունակ ասում է՝ այսօր զանգեք, վաղը զանգեք, բայց մինչ օրս վճռի հրապարակումը մեզ անհայտ է։ Ես, որպես ՀՀ քաղաքացի, անհանգստացած եմ՝ վճիռը եթե կայացվել է, ու մեկ շաբաթ արդեն անցել է, ինչո՞ւ է դատարանն անընդհատ հետաձգում այն եւ չի հրապարակում»,- ասում է նա ու նկատում, որ դատարանից դա պատճառաբանում են դատարանների ծանրաբեռնվածությամբ։